ນັກຂ່າວ: ຂໍຮຽນທ່ານລັດຖະມົນຕີ, ຂໍທ່ານໃຫ້ຮູ້ຄວາມໝາຍຂອງເລື່ອງກົມການເມືອງປະກາດໃຊ້ບົດສະຫຼຸບວ່າດ້ວຍວຽກງານຊາວຫວຽດນາມ ອາໄສຢູ່ຕ່າງປະເທດໃນສະພາບການໃໝ່.
ທ່ານ ບຸ່ຍແທັງເຊິນ ລັດຖະມົນຕີຕ່າງປະເທດຫວຽດນາມ: ປະຊາຄົມຊາວຫວຽດນາມ ອາໄສຢູ່ຕ່າງປະເທດແມ່ນພາກສ່ວນໜຶ່ງບໍ່ສາມາດຕັດແຍກອອກ ແລະແມ່ນແຫຼ່ງກຳລັງໜູນສຳຄັນຂອງປະຊາຄົມຊົນຊາດຫວຽດນາມ. ດ້ວຍການປະຕິບັດແຜນນະໂຍບາຍ, ນະໂຍບາຍຖືກຕ້ອງຂອງພັກ ແລະລັດ, ມາຮອດປະຈຸບັນ, ປະຊາຄົມຊາວຫວຽດນາມ ອາໄສຢູ່ຕ່າງປະເທດມີປະມານ 5,3 ລ້ານຄົນຢູ່ 130 ປະເທດ ແລະເຂດແຄວ້ນມີການດຳລົງຊີວິດນັບມື້ນັບເປັນປົກກະຕິ, ເຊື່ອມຕົວ ແລະພັດທະນາ, ສະໜິດຕິດພັນກັບບ້ານເກີດເມືອງນອນ ແລະປະກອບສ່ວນສຳຄັນເຂົ້າພາລະກິດສ້າງສາ ແລະປົກປັກຮັກສາປະເທດຊາດ.
ກອງປະຊຸມໃຫຍ່ ຄັ້ງທີ XIII ຂອງພັກ ໄດ້ວາງໜ້າທີ່ “ຜັນຂະຫຍາຍວຽກງານຊາວຫວຽດນາມ ອາໄສຢູ່ຕ່າງປະເທດຢ່າງຮອບດ້ານ ແລະແຮງກວ່າອີກ”, ໜູນຊ່ວຍຊາວຫວຽດນາມ ອາໄສຢູ່ຕ່າງປະເທດສືບຕໍ່ພັດທະນາ ແລະເຊື່ອມຕົວກັບສັງຄົມປະເທດປະຈຳຖິ່ນ, ພ້ອມທັງປະກອບສ່ວນຢ່າງຕັ້ງໜ້າເຂົ້າໃນການປະຕິບັດວິໄສທັດ, ເປົ້າໝາຍພັດທະນາປະເທດ.
ເພາະສະນັ້ນ, ບົນພື້ນຖານການຕີລາຄາໝາກຜົນ 5 ປີແຫ່ງການປະຕິບັດຄຳສັ່ງສະບັບເລກທີ 45 ຂອງກົມການເມືອງ ຊຸດທີ XI ວ່າດ້ວຍການສືບຕໍ່ຍູ້ແຮງການປະຕິບັດມະຕິສະບັບເລກທີ 36 ຂອງກົມການເມືອງ ຊຸດທີ IX ວ່າດ້ວຍວຽກງານຊາວຫວຽດນາມ ອາໄສຢູ່ຕ່າງປະເທດໃນສະພາບການໃໝ່. ເລື່ອງກົມການເມືອງປະກາດໃຊ້ບົດສະຫຼຸບນີ້ແມ່ນມີຄວາມໝາຍສຳຄັນທີ່ສຸດ.
ທີໜຶ່ງ, ສືບຕໍ່ຢັ້ງຢືນແຜນນະໂຍບາຍ, ນະໂຍບາຍສະເໝີຕົ້ນສະເໝີປາຍ ແລະຖືກຕ້ອງຂອງພັກ ແລະລັດຫວຽດນາມ ກ່ຽວກັບການປັບປຸງມະຫາສາມັກຄີທົ່ວປວງຊົນທັງຊາດໃຫ້ໝັ້ນແກ່ນ, ໃນນັ້ນປະຊາຄົມຊາວຫວຽດນາມ ອາໄສຢູ່ຕ່າງປະເທດແມ່ນພາກສ່ວນໜຶ່ງບໍ່ສາມາດຕັດແຍກອອກໄດ້ຂອງປະຊາຄົມຊົນຊາດຫວຽດນາມ; ເຕົ້າໂຮມປະຊາຊົນທຸກຊັ້ນວັນນະຢູ່ພາຍໃນປະເທດກໍ່ຄືຊາວຫວຽດນາມ ອາໄສຢູ່ຕ່າງປະເທດເພື່ອເສີມຂະຫຍາຍກຳລັງແຮງຂອງທົ່ວປວງຊົນທັງຊາດໃຫ້ແກ່ການພັດທະນາປະເທດ.
ທີສອງ, ຊຸກຍູ້ການປະຕິບັດວຽກງານຊາວຫວຽດນາມ ອາໄສຢູ່ຕ່າງປະເທດຢ່າງຮອບດ້ານ ແລະແຮງກວ່າອີກຕາມເນື້ອໃນຈິດໃຈຂອງມະຕິກອງປະຊຸມໃຫຍ່ ຄັ້ງທີ XIII ຂອງພັກ, ມະຕິສະບັບເລກທີ 36 ແລະຄຳສັ່ງສະບັບເລກທີ 45 ຂອງກົມການເມືອງ, ໃນນັ້ນ ສຸມໃສ່ໜູນຊ່ວຍຊາວຫວຽດນາມ ອາໄສຢູ່ຕ່າງປະເທດມີພື້ນຖານດ້ານຢ່າງໝັ້ນຄົງ, ພັດທະນາ ແລະເຊື່ອມຕົວກັບສັງຄົມປະເທດປະຈຳຖິ່ນ, ຊ່ວຍຊາວຫວຽດນາມ ອາໄສຢູ່ຕ່າງປະເທດ ສືບຕໍ່ຍົກສູງຄວາມເອກອ້າງທະນົງໃຈ, ເຊີດຊູຊາດ ແລະອວ່າຍໜ້າເມືອຫາກົກເຄົ້າເຫງົ້າກຳ, ພ້ອມທັງມີນະໂຍບາຍເໝາະສົມເພື່ອໃຫ້ພໍ່ແມ່ປະຊາຊົນປະກອບສ່ວນເຂົ້າໃນການສ້າງສາ ແລະປົກປັກຮັກສາປະເທດຊາດໃນສະພາບການໃໝ່ໃຫ້ມີປະສິດທິຜົນ.
ທີສາມ, ສືບຕໍ່ສະແດງໃຫ້ເຫັນນ້ຳໃຈ ແລະຄວາມຮັບຜິດຊອບຢ່າງຈະແຈ້ງຂອງພັກ ແລະລັດ ໃນການເບິ່ງແຍງດູແລປະຊາຄົມຊາວຫວຽດນາມ ອາໄສຢູ່ຕ່າງປະເທດ; ຕອບສະໜອງຄວາມມຸ່ງມາດປາດຖະໜາອັນຊອບທຳ, ຈາກນັ້ນລະດົມກຳລັງໃຈ, ສົ່ງເສີມພໍ່ແມ່ປະຊາຊົນສືບຕໍ່ມານະພະຍາຍາມບືນຕົວ, ປຸກລຸກຄວາມສາມາດບົ່ມຊ້ອນ, ເສີມຂະຫຍາຍແຫຼ່ງກຳລັງອັນໃຫຍ່ຫຼວງ ແລະອວ່າຍເມືອຫາບ້ານເກີດເມືອງນອນ, ປະເທດຊາດ.
ນັກຂ່າວ: ຂໍທ່ານລັດຖະມົນຕີໃຫ້ຮູ້ກ່ຽວກັບການປະກອບສ່ວນຂອງປະຊາຄົມຊາວຫວຽດນາມ ອາໄສຢູ່ຕ່າງປະເທດໃຫ້ແກ່ວຽກງານປ້ອງກັນ, ຕ້ານພະຍາດໂຄວິດ-19 ໃນໄລຍະຜ່ານມາ?
ທ່ານ ບຸ່ຍແທັງເຊິນ ລັດຖະມົນຕີຕ່າງປະເທດຫວຽດນາມ: ນັບແຕ່ພະຍາດໂຄວິດ-19 ແຜ່ລະບາດໃນໂລກເມື່ອຕົ້ນປີ 2020 ມາຮອດປະຈຸບັນ, ເຖິງວ່າພາຍໃນປະເທດປະສົບກັບຄວາມຫຍຸ້ງຍາກຫຼາຍຢ່າງກໍ່ຕາມ, ແຕ່ວ່າພັກ ແລະລັດຫວຽດນາມ ໄດ້ເອົາໃຈໃສ່ເຖິງປະຊາຄົມຊາວຫວຽດນາມ ອາໄສຢູ່ຕ່າງປະເທດ. ລັດຖະບານໄດ້ຜັນຂະຫຍາຍຫຼາຍນະໂຍບາຍ, ມາດຕະການປົກປ້ອງພົນລະເມືອງຢ່າງຂ້ຽວຂາດ ແລະຄົບຊຸດເພື່ອໜູນຊ່ວຍ ແລະລະດົມກຳລັງໃຈຊາວຫວຽດນາມ ອາໄສຢູ່ຕ່າງປະເທດປະຕິບັດຕາມມາດຕະການປ້ອງກັນ, ຕ້ານພະຍາດໂຄວິດ-19 ຂອງປະເທດປະຈໍາຖິ່ນ, ຊ່ວຍເຫຼືອກັນ, ພ້ອມກັນຜ່ານຜ່າຄວາມຫຍຸ້ງຍາກຂອງໂລກລະບາດ. ກະຊວງການຕ່າງປະເທດ ແລະບັນດາອົງການຜູ້ຕາງໜ້າຂອງຫວຽດນາມ ປະຈຳຕ່າງປະເທດ ໄດ້ຕັ້ງໜ້າຂົນຂວາຍອຳນາດການປົກຄອງປະເທດປະຈຳຖິ່ນເອົາໃຈໃສ່ໜູນຊ່ວຍ ແລະສ້າງເງື່ອນໄຂສະດວກໃຫ້ປະຊາຄົມດຳລົງຊີວິດເປັນປົກກະຕິ, ຫຼຸດຜ່ອນຜົນກະທົບຈາກໂລກລະບາດ. ມາຮອດປະຈຸບັນ, ໄດ້ມີກວ່າ 540 ຖ້ຽວບິນໂດຍສານຊາວຫວຽດນາມ ຢູ່ຕ່າງປະເທດປະມານ 136.000 ຄົນກັບເມືອປະເທດຢ່າງປອດໄພ.
ເຖິງວ່າຍັງປະສົບກັບຄວາມຫຍຸ້ງຍາກຫຼາຍຢ່າງຍ້ອນການຜັນແປສັບສົນຍາກທີ່ຈະຄາດຄະເນລ່ວງໜ້າໄດ້ຂອງພະຍາດໂຄວິດ-19, ແຕ່ວ່າໂດຍຕອບສະໜອງຄໍາຮຽກຮ້ອງຂອງການນໍາພັກ, ລັດ ແລະແນວໂຮມປະເທດຊາດ, ເສີມຂະຫຍາຍມູນເຊື້ອສາມັກຄີ ແລະຈິດໃຈຊ່ວຍເຫຼືອກັນ, ພໍ່ແມ່ປະຊາຊົນຫວຽດນາມ ອາໄສຢູ່ຕ່າງປະເທດໄດ້ຮ່ວມແຮງຮ່ວມໃຈຄຽງບ່າຄຽງໄຫຼ່, ແບ່ງປັນກັບພໍ່ແມ່ປະຊາຊົນຢູ່ພາຍໃນປະເທດ, ປະກອບສ່ວນຢ່າງແທດຈິງ ແລະມີປະສິດທິຜົນເຂົ້າໃນວຽກງານປ້ອງກັນ, ຕ້ານພະຍາດໂຄວິດ-19.
ອາດເວົ້າໄດ້ວ່າ ຜ່ານການເສີມຂະຫຍາຍນ້ຳໃຈຮັກຊາດ ແລະມູນເຊື້ອອັນດີງາມຂອງຊາດໃນການປ້ອງກັນ, ຕ້ານພະຍາດໂຄວິດ-19, ພໍ່ແມ່ປະຊາຊົນຫວຽດນາມ ອາໄສຢູ່ຕ່າງປະເທດໄດ້ປະກອບສ່ວນຢ່າງຕັ້ງໜ້າເຂົ້າໃນການປັບປຸງກຸ່ມກ້ອນມະຫາສາມັກຄີທົ່ວປວງຊົນທັງຊາດ, ຍົກສູງຮູບພາບ, ອິດທິພົນຊື່ສຽງຂອງປະເທດ ແລະຖານະບົດບາດຂອງປະຊາຄົມຊາວຫວຽດນາມ ໃນສາຍຕາຂອງເພື່ອນມິດສາກົນ.
ພັກ, ລັດ ແລະພໍ່ແມ່ປະຊາຊົນພາຍໃນປະເທດຍາມໃດກໍ່ເຄົາລົບນັບຖືນ້ຳໃຈ, ການກະທຳອັນສູງສົ່ງ ແລະການສະໜັບສະໜູນ ແລະແບ່ງປັນອັນລ້ຳຄ່າຂອງພໍ່ແມ່ປະຊາຊົນຢູ່ຕ່າງປະເທດທີ່ມີຕໍ່ປະເທດ. ການຕໍ່ສູ້ຕ້ານພະຍາດໂຄວິດ-19 ຍັງປະສົບກັບຄວາມຫຍຸ້ງຍາກຫຼາຍຢ່າງ. ປາດຖະໜາວ່າ ພໍ່ແມ່ປະຊາຊົນຫວຽດນາມ ອາໄສຢູ່ຕ່າງປະເທດ ສືບຕໍ່ຕອບສະໜອງແຜນນະໂຍບາຍ, ນະໂຍບາຍ ແລະຄຳຮຽກຮ້ອງຂອງການນຳພັກ, ລັດ ແລະແນວໂຮມປະເທດຊາດ, ຄຽງບ່າຄຽງໄຫຼ່ພ້ອມກັບປະຊາຊົນພາຍໃນປະເທດຍູ້ພະຍາດໂຄວິດ-19 ໃຫ້ຖອຍໄປໂດຍໄວ, ປະຕິບັດຄວາມມຸ່ງມາດປາດຖະໜາພັດທະນາປະເທດເພື່ອປະເທດຫວຽດນາມ ເຂ້ັມແຂງແຮງກ້າ, ວັດທະນາຖາວອນ.
ນັກຂ່າວ: ຂໍຂອບໃຈ.
ໂດຍ: ແສງເດືອນ